Oscar Pistorius skik glo buite die hof oor aanrandingsaakCassidy Taylor-Memmory Foto: Google+ Oscar Pistorius het glo buite die hof geskik nadat hy ŉ vrou van Pretoria, Cassidy Taylor-Memmory, glo in 2009 by sy huis aangerand het, berig Eyewitness News. Die hofsaak het glo vier jaar lank voortgeduur. Taylor-Memmory sê Pistorius was aggressief en onredelik, maar hy het haar glo daarvan beskuldig dat sy dronk en aggressief was. Taylor-Memmory het aan Eyewitness News gesê haar prokureurs het in Desember ŉ skikkingsooreenkoms met Pistorius bereik. Taylor-Memmory was ten tyde van die voorval op 12 September 2009 19 jaar oud. Sy het haar been glo beseer by sy huis in Silverwood, Pretoria. Independent.ie het in 2013 berig Pistorius het aangevoer Taylor-Memmory het “duidelik te veel gedrink en sy het met iemand begin baklei”. Volgens Pistorius het hy haar versoek om sy huis te verlaat, maar sy het glo haar handsak vergeet en het teruggekom om dit te kom haal. “Sy het die deur probeer oopskop en ŉ deurpaneel het afgeval en op haar been geval,” het Pistorius in daardie stadium gesê. Pistorius het in 2013 sy skadevergoedingseis van R2.2 miljoen teen haar teruggetrek. Pistorius moet op 3 Maart weer in die hof verskyn nadat hy sy vriendin, Reeva Steenkamp, verlede jaar op Valentynsdag by sy huis doodgeskiet het. Hy voer aan hy het haar vir ŉ inbreker aangesien. Bron: EWN, Independent.ie